“ปูติน”ฟุ้งศก.รัสเซียยังแข็งแกร่ง แม้ถูกชาติมหาอำนาจคว่ำบาตร
"ปูติน"ฟุ้งศก.รัสเซียยังแข็งแกร่ง แม้ถูกชาติมหาอำนาจคว่ำบาตร
28 เม.ย. 2558

ประธานาธิบดีวลาดิเมียร์ ปูตินแห่งรัสเซีย เปิดเผยว่า ภาวะเศรษฐกิจในปัจจุบันของรัสเซียได้พิสูจน์ให้เห็นแล้วว่าสามารถรับมือกับการคว่ำบาตรของชาติตะวันตกได้ และยังมีโอกาสที่จะขยายตัวอย่างก้าวกระโดดในภายภาคหน้า
ผลกระทบจากการร่วงลงของราคาน้ำมันทั่วโลกและมาตรการคว่ำบาตรของชาติตะวันตกรวมกันนั้น ส่งผลให้เม็ดเงินไหลออกจากรัสเซียมูลค่า 1.60 แสนล้านดอลลาร์ แต่บริษัทของรัสเซียก็สามารถฝ่าฟันอุปสรรคต่างๆไปได้
นอกจากนี้ ปูตินกล่าวว่า “การแบนนำเข้าอาหารกลับเป็นการเปิดโอกาสให้กลุ่มผู้ผลิตภายในประเทศ และเศรษฐกิจของรัสเซียในเวลานี้กำลังคืบหน้าและเคลื่อนไปในทิศทางที่ถูกต้อง”
โดยเศรษฐกิจรัสเซียได้รับผลกระทบนับตั้งแต่เดือนมี.ค.ปีที่แล้ว เนื่องจากชาติตะวันตกได้ประกาศคว่ำบาตรรัสเซีย หลังจากที่รัสเซียเข้าครอบครองไครเมียและระบุว่า รัสเซียมีส่วนเกี่ยวข้องกับเหตุการณ์ขัดแย้งในยูเครน